Publication: Magyar Közlöny
Issue: MK-2011-123 (Year: 2011, Number: 123)
Era: contemporary
Section: 8. melléklet a 219/2011. (X. 20.) Korm. rendelethez
Paragraph Index: 525

1. Általános követelmények 1.1. A feltárt veszélyek elhárítására az üzemeltetõ belsõ védelmi tervet dolgoz ki. Ennek során a veszélyes anyagokkal kapcsolatos súlyos balesetek elleni védekezéssel kapcsolatos feladatokat módszeres elemzéssel feltárja, majd megjelöli a végrehajtásukkal kapcsolatos feltételeket, személyeket, erõket és eszközöket. A belsõ védelmi tervben meghatározott feladatok álljanak arányban a biztonsági jelentésben vagy biztonsági elemzésben leírt veszélyeztetéssel, és a meghatározott szervezetek, erõk és eszközök pedig legyenek képesek a súlyos balesetek megelõzésére, következményeinek csökkentésére. Az üzemeltetõ megteremti a tervben megjelölt feladatok végrehajtásához szükséges mindennemû feltételt; megalakítja, felkészíti és a megfelelõ eszközökkel felszereli a védekezésben érintett végrehajtó szervezeteket, létrehozza a védekezéshez szükséges üzemi infrastruktúrát. 1.2. A belsõ védelmi terv alaptervbõl, valamint a megjelölt veszélyhelyzeti feladatok végrehajtását elõíró és más szükséges teendõket tartalmazó mellékletekbõl áll. E mellékletek átemelhetõk más jogszabály alapján elkészített dokumentumokból, amennyiben így a belsõ védelmi terv az 1.1. pontban megadott követelményeknek eleget tesz. 1.3. A belsõ védelmi tervben megjelölt feladatok végrehajtásához biztosíthatók más jogszabály alapján létrehozott, e feladatok ellátására alkalmas erõk és eszközök, amennyiben az a jogszabályban meghatározott feladataikat nem érinti, és azok az 1.1. pontban megadott követelményeknek is eleget tesznek.

Source: https://magyarkozlony.hu/hivatalos-lapok/9384b33f6179d0f7665d1ad6e9ec00bdccd75dda/dokumentumok/e767aa8065b1000cd184912d0012cc03b5a260a6/letoltes